T‑465/11. sz. ügy
Globula a.s.
kontra
Európai Bizottság
„A földgáz belső piaca – 2003/55/EK irányelv – Földgázipari vállalkozások kötelezettsége arra, hogy szervezzék meg a harmadik személyek gáztározó létesítményekhez való szerződésen alapuló hozzáférésének rendszerét – A cseh hatóságoknak a felperes számára a Dambořicében létesítendő föld alatti gáztározó létesítmények vonatkozásában fennálló kötelezettségei alóli átmeneti mentességet biztosító határozata – A mentességet biztosító határozat Cseh Köztársaság általi visszavonásának elrendeléséről szóló bizottsági határozat – A 2003/55 irányelv időbeli hatálya”
Összefoglaló – A Törvényszék ítélete (negyedik tanács), 2013. szeptember 6.
1.      Megsemmisítés iránti kereset – Az eljáráshoz fűződő érdek – Természetes vagy jogi személyek – Kereset, amelyből a felperesnek előnye származhat
(EUMSZ 263. cikk, negyedik bekezdés)
2.      Jogszabályok közelítése – Közelítést szolgáló intézkedések – A földgáz belső piacára vonatkozó közös szabályok – 2009/73 irányelv – A 2003/55 irányelv által előírt mentességet biztosító határozatok elfogadására irányuló eljárás módosítása – Visszaható hatály – Hiány – A 2009/73 irányelv hatálybalépése időpontjában folyamatban lévő, a mentesség megadására irányuló eljárások régi rendszere alá tartozás
(2003/55 európai parlamenti és tanácsi irányelv, 22. cikk, és 2009/73 európai parlamenti és tanácsi irányelv 36., 53. és 54. cikk)
1.      Lásd a határozat szövegét.
(vö. 21–23. pont)
2.      Noha az eljárási szabályokat általában a hatálybalépésük időpontjában folyamatban lévő valamennyi jogvitára alkalmazni kell, ezzel ellentétben az anyagi jogi szabályokat általában úgy kell értelmezni, hogy a hatálybalépésük előtt keletkezett helyzetekre nem vonatkoznak. Kivételt képez azonban ezen elv alól, ha a jogszabály egyaránt tartalmaz olyan elválaszthatatlan egységet képező anyagi jogi és eljárásjogi szabályokat, amelyek egyes rendelkezéseit időbeli hatályuk tekintetében nem lehet elkülönítve figyelembe venni. Ilyen körülmények között nem ismerhető el, hogy az összes szóban forgó rendelkezés visszamenőleges hatállyal rendelkezik, hacsak kellően egyértelmű utalások ilyen következtetésre nem vezetnek.
A földgáz belső piacára vonatkozó közös szabályokról és a 2003/55 irányelv hatályon kívül helyezéséről szóló 2009/73 irányelv 36. cikke által az ezen irányelv rendelkezései alóli mentességet biztosító határozatok nemzeti hatóságok általi elfogadására vonatkozó szabályokat érintően bevezetett alapvető eljárásjogi jellegű módosításokat időbeli hatályuk tekintetében nem lehet az anyagi jogra vonatkozó módosításoktól elkülönítve figyelembe venni. Először is a 36. cikk által szabályozott, a mentesség megadására irányuló eljárás egységes eljárás, még ha részben nemzeti, részben pedig uniós szinten zajlik is. Ennélfogva az eljárás nemzeti szakaszát érintő módosítások nem értékelhetőek elkülönítve az uniós szakaszt érintő módosításoktól. Másodszor, a döntéshozatali jognak az eljárásban érintett különböző szereplők közötti felosztása tekintetében végrehajtott módosítások jelentős mértékűek, és különösen befolyásolhatják az eljárás kimenetelét.
Következésképpen az ilyen módosítások elválaszthatatlan egészet képeznek, ezért nem ismerhető el, hogy a 36. cikk egésze visszamenőleges hatállyal rendelkezik, hacsak kellően egyértelmű utalások ilyen következtetésre nem vezetnek. Márpedig nincsenek ilyen utalások, mivel a 2009/73 irányelv 53. és 54. cikkében pontosan előírja azt az időpontot, amelytől az irányelvben foglalt szabályokat alkalmazni kell. Az irányelv nem tartalmaz viszont olyan szabályokat a hatálybalépése időpontjában már folyamatban lévő ügyek kezelésére, amelyek igazolhatnák az ettől az elvtől való eltérést.
(vö. 24., 25., 27., 31–33., 36., 37. pont)